༄༅༔ ༔མཚན་བརྒྱད་བྱེ་བྲག་གི་སྒྲུབ་ཐབས་བཞུགས་སོ༔ ༔

༄༅༔ ༔གུ་རུ་ལ་ན་མོ༔ ཡོན་ཏན་སྣ་ཚོགས་བསྒྲུབ་པའི་ཕྱིར༔ པདྨ་སཾ་བྷའི་སྒྲུབ་ཐབས་ལ༔ སྦྱོར་བ་དངོས་གཞི་རྗེས་གསུམ་མོ༔ སྦྱོར་རྗེས་གཉིས་
པོ་གོང་ལྟར་བྱ༔ དངོས་གཞི་བསྐྱེད་པའི་རིམ་པ་དང་༔ སྔགས་བཟླས་རྫོགས་པའི་རིམ་པའོ༔ བསྐྱེད་རིམ་མདུན་གྱི་ནམ་མཁའ་ལ༔ སྣ་ཚོགས་པདྨ་རྒྱས་པའི་ཁར༔
དར་འབོལ་ཉི་ཟླའི་གདན་སྟེང་དུ༔ སྭ་དཀར་ཡིག་འབྲུ་འོད་འཕྲོ་འདུས༔ གུ་རུ་པདྨ་སཾ་བྷ་ནི༔ སྐུ་མདོག་དཀར་སྨུག་སྐུ་ཤ་རྒྱས༔ གཞོན་ནུ་དགེ་སློང་ཆ་བྱད་ཅན༔ སྐུ་
སྟོད་གསེར་གྱི་ཆོས་གོས་གསོལ༔ སྐུ་སྨད་དར་སེར་ཤམ་ཐབས་ཅན༔ ཕྱག་གཡས་སྐྱབས་སྦྱིན་ཕྱག་རྒྱ་དང་༔ གཡོན་པ་ཐོད་པ་རིན་ཆེན་བསྣམས༔ ཞབས་གཉིས་རྡོ་རྗེ་

༄༅༔ ༔སྐྱིལ་ཀྲུང་བཞུགས༔ ལྷོ་ནུབ་མཚམས་ནས་སྤྱན་དྲངས་པ༔ ཧཱུྃ༔ ཡུལ་གྱི་མིང་ནི་རྒྱ་གར་ཡུལ༔ གྲོང་ཁྱེར་མིང་ནི་མ་ག་དྷ༔ བསིལ་བ་ཚལ་གྱི་དུར་ཁྲོད་དུ༔ ཡོན་ཏན་སྣ་
ཚོགས་དངོས་གྲུབ་བརྙེས༔ སློབ་དཔོན་པདྨ་འབྱུང་གནས་ལ༔ པདྨ་སམྦྷ་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱི༔ བྱིན་གྱིས་རློབ་ཕྱིར་གཤེགས་སུ་
གསོལ༔ གུ་རུ་པདྨ་སམྦྷ་བ༔ བཛྲ་ས་མ་ཡ་ཛཿཛཿ སྤྱན་དྲངས་གཉིས་སུ་མེད་པར་ཐིམ༔ དེའི་ཐུགས་ཁར་ཟླ་བའི་སྟེང་༔ སྭ་དཀར་འོད་ཟེར་འཕྲོ་བ་ལ༔ ཨོཾ་བཛྲ་གུ་རུ་པདྨ་སམྦྷ་ཧཱུྃ༔ འབྲུ་དགུ་པོ་དེས་
བསྐོར་བར་བསམ༔ དེ་ལས་འོད་འཕྲོས་སངས་རྒྱས་དང་༔ བྱང་སེམས་རིག་འཛིན་གྲུབ་ཐོབ་རྣམས༔ སྤྱན་དྲངས་སྐུ་དང་གཉིས་མེད་གྱུར༔ དེ་ནས་གུ་རུའི་ཐུགས་ཁ་ནས༔ འོད་ཟེར་བདག་གི་སྙིང་ཁར་
ཕོག༔ རང་གི་སྒྲིབ་སྦྱངས་འོད་དུ་ཞུ༔ གུ་རུའི་ཐུགས་ཁར་ཐིམ་པ་ཡིས༔ བདག་དང་གུ་རུ་དབྱེར་མེད་ངང་༔ བདེ་གསལ་མི་བཟོད་ལུས་རྒྱས་བསམ༔ གསང་སྔགས་འདི་དག་བཟླས་པ་བྱ༔ ཨོཾ་བཛྲ་གུ་
རུ་པདྨ་སམྦྷ་ཝ་ཧཱུྃ༔ རཏྣ་ཨ་ཡུ་རེ་སརྦ་སིདྡྷི་ཧཱུྃ་པུཥྚིཾ་ཀུ་རུ་ཡེ་སྭཱཧཱ༔ ཁྲི་ཕྲག་སོང་ནས་བསྟོད་པ་བྱ༔ ཧྲཱིཿ ཡུལ་གྱི་མིང་ནི་རྒྱ་གར་ཡུལ༔ བསིལ་བ་ཚལ་གྱི་དུར་ཁྲོད་དུ༔ ཡོན་ཏན་ཐམས་ཅད་རབ་རྫོགས་

པའི༔ པདྨ་སམྦྷའི་སྐུ་ལ་བསྟོད༔ མཆོག་དང་ཐུན་མོང་དངོས་གྲུབ་སྩོལ༔ རྫོགས་རིམ་རང་ལུས་འོད་དུ་ཞུ༔ མཉམ་ཉིད་སྟོང་གསལ་འཛིན་མེད་གནས༔ ཡོན་ཏན་ནམ་མཁའི་མཐའ་དང་མཉམ༔ དེ་
ལྟར་ཐུན་གསུམ་ཉམས་བླངས་པས༔ འབུམ་ཕྲག་གཅིག་གིས་འགྲུབ་པའོ༔ པདྨ་སམྦྷའི་གསང་སྒྲུབ་འདི༔ ལས་ཅན་གཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གུ་རུ་ལ་ན་མོ༔ ཤེས་རབ་བློ་
དང་ལྡན་པའི་ཕྱིར༔ བློ་ལྡན་མཆོག་སྲེད་སྒྲུབ་ཐབས་ལ༔ སྦྱོར་བ་དངོས་གཞི་རྗེས་དང་གསུམ༔ སྦྱོར་རྗེས་གཉིས་པོ་གོང་དང་འདྲ༔ དངོས་གཞི་བསྐྱེད་པའི་རིམ་པ་དང་༔ སྔགས་བཟླས་རྫོགས་པའི་རིམ་
པའོ༔ བསྐྱེད་རིམ་དང་པོ་མ་བཅོས་གནས༔ སྟོང་ཉིད་སྙིང་རྗེ་ངང་ཉིད་ལས༔ པདྨ་དཀར་གསལ་རྐྱང་པའི་སྟེང་༔ ཧྲཱིཿལས་རང་ཉིད་བློ་ལྡན་མཆོག་སྲེད་ནི༔ ཞལ་གཅིག་ཕྱག་གཉིས་སྐྱིལ་ཀྲུང་བཞུགས༔
སྐུ་མདོག་དཀར་པོ་དར་ཐོད་ཅན༔ ཕྱག་གཡས་ཐོད་པའི་རྔ་སྒྲ་སྒྲོག༔ ཕྱག་གཡོན་ཐོད་པ་བདུད་རྩིས་གང་༔ འཛུམ་པའི་མདངས་ལྡན་ཞི་ཚུལ་ཅན༔ འཇའ་ཚོན་འོད་ལྔའི་དཀྱིལ་ན་བཞུགས༔ ཀུན་ལ་
བདུད་རྩི་འགྱེད་པར་མཛད༔ འོད་འཕྲོས་ཡེ་ཤེས་སྤྱན་དྲངས་པ༔ ཧཱུྃ༔ ཨོ་རྒྱན་ཡུལ་གྱི་ཤར་ཕྱོགས་ངོས༔ ཕོ་བྲང་རི་བོ་ཏ་ལའི་རྩེ༔ རཱ་ག་རཀྟའི་གནས་མཆོག་ཏུ༔ ཐམས་ཅད་མཁྱེན་པའི་དངོས་གྲུབ་

༄༅༔ ༔བརྙེས༔ སློབ་དཔོན་པདྨ་འབྱུང་གནས་ལ༔ བློ་ལྡན་མཆོག་སྲེད་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱི༔ བྱིན་གྱིས་རློབ་
ཕྱིར་གཤེགས་སུ་གསོལ༔ གུ་རུ་བློ་ལྡན་མཆོག་སྲེད་ས་མ་ཡ་ཛཿཛཿ རང་དང་དབྱེར་མེད་གསལ་བ་ཡིས༔ ཐུགས་དཀྱིལ་པད་དཀར་འདབ་བཞིའི་དབུས༔ ཧྲཱིཿདཀར་འོད་འཕྲོས་ཕྱོགས་བཅུར་ཁྱབ༔
ཆོས་ཀྱི་བདུད་རྩིའི་ཆར་བབས་བསམ༔ གསང་སྔགས་འདི་ནི་བདུན་འབུམ་བཟླ༔ ཨོཾ་བཛྲ་གུ་རུ་ཛྙཱ་ན་པྲཛྙ་སིདྡྷི་ཧཱུྃ་ཧྲཱིཿ ཐུན་མཚམས་བསྟོད་པ་འདི་ལྟར་བྱ༔ ཧཱུྃ༔ ཡུལ་གྱི་མིང་ནི་ཨོ་རྒྱན་ཡུལ༔ རཱ་ག་
རཀྟའི་གནས་མཆོག་ཏུ༔ ཤེས་བྱ་ཀུན་ལ་མ་རྨོངས་པའི༔ བློ་ལྡན་མཆོག་སྲེད་སྐུ་ལ་བསྟོད༔ ཤེས་རབ་བློ་འཕེལ་དངོས་གྲུབ་སྩོལ༔ ཅུ་གང་གུར་གུམ་ཤུ་དག་དཀར༔ རྒུན་འབྲུམ་ཆ་མཉམ་བ་དམར་འོ་མ་
ཡིས༔ སྦྲུས་ལ་རིལ་བུ་སྲན་ཚད་ཙམ༔ སྣོད་གཙང་བླུག་ལ་ལྷ་རུ་བསྐྱེད༔ གོང་ལྟར་དམིགས་པས་གསང་སྔགས་བཟླ༔ རིལ་བུ་འཕེལ་དང་འཕར་བ་འབྱུང་༔ བ་དམར་འོ་མས་ཕུལ་ནས་ནི༔ ཉིན་རེ་
བཟླས་ལ་ནངས་རེ་ལ༔ ཟོས་པས་ཤེས་རབ་བློ་དང་ལྡན༔ རྫོགས་རིམ་བདག་ཉིད་ཧྲཱིཿལ་བསྡུ༔ ཧྲཱིཿཡང་གི་གུ་དག་ལ་བསྡུ༔ གི་གུ་ནས་ཕྲོད་ཁོག་སྟོང་ནས༔ འོད་དཀར་རང་བཞིན་ཡ་ལ་ལ༔ མཁའ་

མཉམ་བསྐྱེད་ལ་རྩོལ་བྲལ་བཞག༔ བློ་ལྡན་ཤེས་བྱ་ཀུན་ལ་གནས༔ བློ་ལྡན་ཤེས་བྱ་ཀུན་མཁྱེན་འགྱུར༔ བློ་ལྡན་མཆོག་སྲེད་གསང་སྒྲུབ་འདི༔ ལས་ཅན་གཅིག་དང་འཕྲད་པར་ཤོག༔ ས་མ་ཡཱ༔ རྒྱ་རྒྱ་
རྒྱ༔ གུ་རུ་ལ་ན་མོ༔ འགྲོ་བ་དབང་དུ་སྡུད་པའི་ཕྱིར༔ པདྨ་རྒྱལ་པོའི་སྒྲུབ་ཐབས་ལ༔ སྦྱོར་རྗེས་གཉིས་པོ་གོང་དང་འདྲ༔ དངོས་གཞི་ལ་ཡང་བསྐྱེད་རིམ་དང་༔ སྔགས་བཟླས་རྫོགས་པའི་རིམ་པའོ༔
བསྐྱེད་པའི་དང་པོ་སྟོང་གསལ་ལས༔ ཧྲཱིཿདམར་འོད་དམར་སྣང་སྲིད་ཁྱབ༔ སླར་འདུས་ཧྲཱིཿཉིད་ཧཱུྃ་ལ་འདུས༔ ཧཱུྃ་ལས་འོད་འབར་པད་སྡོང་ནི༔ ཉི་ཟླའི་གདན་སྟེང་ཧཱུྃ་དམར་ལས༔ འོད་འཕྲོས་པདྨ་རྒྱལ་
པོ་ནི༔ ཞལ་གཅིག་ཕྱག་གཉིས་སྐྱིལ་ཀྲུང་བཞུགས༔ སྐུ་མདོག་དམར་གསལ་ཞི་མ་ཁྲོ༔ དར་དམར་བེར་ཆེན་སྐུ་ལ་གསོལ༔ ཕྱག་གཡས་ལྕགས་སྒྲོག་ཌཱ་མ་རུ༔ ཕྱག་གཡོན་མེ་ལོང་ཡིག་འབྲུ་࿙མ་ཎི་སུ་ཏྲི་
དུ་ཨ་ཤ་ཀྲུཾ། འཛིན༔ རང་འདྲའི་ཡེ་ཤེས་སྤྱན་དྲངས་པ༔ ཧཱུྃ༔ ཨོ་རྒྱན་ཡུལ་གྱི་བྱང་ཤར་མཚམས༔ དགའ་བ་ཚལ་གྱི་དུར་ཁྲོད་དུ༔ ཁམས་གསུམ་དབང་སྡུད་དངོས་གྲུབ་བརྙེས༔ སློབ་དཔོན་པདྨ་འབྱུང་
གནས་ལ༔ པདྨ་རྒྱལ་པོ་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱིས༔ བྱིན་གྱིས་རློབ་ཕྱིར་གཤེགས་སུ་གསོལ༔ གུ་རུ་པདྨ་རྒྱལ་པོ་བཛྲ་ས་མ་ཡ་ཛཿཛཿ

༄༅༔ ༔རང་དང་གཉིས་མེད་གྱུར་པ་ཡིས༔ ཐུགས་ཁར་པད་སྟེང་ཧཱུྃ་དམར་ལས༔ འོད་འཕྲོས་སྐྱེ་འགྲོ་ཡོངས་ལ་ཕོག༔ གང་ལ་དམིགས་པ་ལྕགས་ཀྱུས་བཀུག༔ ཐུགས་ཁར་དབང་དུ་
སྡུད་པར་བསམ༔ ཨོཾ་བཛྲ་གུ་རུ་པདྨ་ར་ཙ་ཨ་ནི་ཨེ་པ་ཤཾ་ཀུ་རུ་ཧཱུྃ་ཧཱུྃ༔ བདུན་འབུམ་བཟླས་པས་སྐྱེ་འགྲོ་སྡུད༔ གང་ལ་བྱ་བ་གདོན་མི་ཟ༔ མཆོད་པ་འབུལ་ཞིང་བསྟོད་པ་བྱ༔ ཧཱུྃ༔ ཨོ་རྒྱན་ཡུལ་གྱི་བྱང་
ཤར་མཚམས༔ དགའ་བ་ཚལ་གྱི་དུར་ཁྲོད་དུ༔ ཁམས་གསུམ་དབང་དུ་སྡུད་མཛད་པ༔ པདྨ་རྒྱལ་པོའི་སྐུ་ལ་བསྟོད༔ ཁམས་གསུམ་དབང་སྡུད་དངོས་གྲུབ་སྩོལ༔ མེ་ལོང་ཟོང་རིས་ཡིག་འབྲུ་ལ༔
བྱང་སེམས་དཀར་དམར་སིན་དྷུ་ར༔ བྱུག་ལ་གང་འགུགས་དམིགས་པའི་རྟེན༔ རང་གི་ལུས་ལ་བཅངས་པར་བྱ༔ རྫོགས་རིམ་སྣང་སྲིད་དམར་འཇམ་འོད༔ ཚུར་འདུས་བདག་ཉིད་ཧཱུྃ་ལ་རྫོགས༔ ཧཱུྃ་ཉིད་
ཀླད་ཀོར་ཐིག་ལེར་ཐིམ༔ སྟོང་ཉིད་སྙིང་རྗེའི་ངང་ལ་ཐིམ༔ དབང་གི་དངོས་གྲུབ་ཐོབ་པར་ངེས༔ པདྨ་རྒྱལ་པོའི་གསང་སྒྲུབ་འདི༔ ལས་ཅན་གཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གུ་རུ་
ལ་ན་མོ༔ འགྲོ་བ་མ་ལུས་འདུལ་བའི་ཕྱིར༔ ཉི་མ་འོད་ཟེར་སྒྲུབ་ཐབས་ལ༔ སྦྱོར་བ་དངོས་གཞི་རྗེས་དང་གསུམ༔ སྦྱོར་རྗེས་གཉིས་པོ་གོང་ལྟར་ལ༔ དངོས་གཞི་ལ་གསུམ་བསྐྱེད་རིམ་དང་༔ སྔགས་

བཟླས་རྫོགས་པའི་རིམ་པའོ༔ བསྐྱེད་པའི་དང་པོ་སྟོང་གསལ་སྒོམས༔ དེ་ནས་སྐད་ཅིག་དྲན་རྫོགས་ལ༔ པད་སྡོང་འོད་དུ་འབར་བའི་སྟེང་༔ བདག་ཉིད་ཉི་མ་འོད་ཟེར་སྐུ༔ ཞལ་གཅིག་ཕྱག་གཉིས་ཞི་མ་
ཁྲོ༔ སྐུ་མདོག་དམར་སེར་ཞབས་སྐྱིལ་བཞུགས༔ གཅེར་བུ་སྟག་ཤམ་རུས་རྒྱན་གསོལ༔ ཕྱག་གཡས་ཁ་ཊྭཱཾ་རྩེ་གསུམ་གསོར༔ ཕྱག་གཡོན་སྡིགས་མཛུབ་ཉི་ཟེར་ཞགས༔ འོད་འཕྲོས་སྤྱན་དྲངས་གཉིས་
མེད་བསྟིམ༔ ཧཱུྃ༔ ཡུལ་གྱི་མིང་ནི་རྒྱ་གར་ཡུལ༔ གྲོང་ཁྱེར་མིང་ནི་ཡངས་པ་ཅན༔ སོ་ས་གླིང་གི་དུར་ཁྲོད་དུ༔ འགྲོ་བ་འདུལ་བའི་དངོས་གྲུབ་བརྙེས༔ སློབ་དཔོན་པདྨ་འབྱུང་གནས་ལ༔ ཉི་མ་འོད་
ཟེར་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱིས༔ བྱིན་གྱིས་རློབ་ཕྱིར་གཤེགས་སུ་གསོལ༔ གུ་རུ་ཉི་མ་འོད་ཟེར་བཛྲ་ས་མ་ཡཱ་ཛཿཛཿ ཐུགས་ཁའི་ཧྲཱིཿཡི་
འོད་ཟེར་ལས༔ ཡི་གེ་ལྔ་བཅུའི་ཆར་བབས་པས༔ འགྲོ་དྲུག་སེམས་ཅན་སྒྲིབ་པ་སྦྱངས༔ ཀུན་ཀྱང་བདག་ལ་དད་གྱུར་ནས༔ ཁོར་ཡུག་ཏུ་ནི་འཁོད་པ་ལས༔ གང་འདུལ་ཆོས་འཁོར་བསྐོར་བསྒོམ་ཞིང་༔
གསང་བའི་སྙིང་པོ་འདི་སྐད་བཟླ༔ ཨོཾ་བཛྲ་གུ་རུ་སུར་ཡ་སརྦ་དྷརྨ་སིདྡྷི་ཧྲཱིཿ ཡེ་དྷརྨ་ཧེ་ཏུ་པྲ་བྷ་ཝ་ཧེ་ཏུནྟེ་རནྟ་ཐཱ་ག་ཏོ་་བ་དཏ༔ ཏེ་རིཉྩ་ཡོ་ནི་རོ་དྷ་ཨེ་ཝཾ་བ་དཱི་མཧཱ་ཤྲ་མ་ཎཿཡེ༔ ཏདྱ་ཐཱཿ ག་ཏེ་ག་ཏེ་པ་ར་

༄༅༔ ༔ག་ཏེ་པ་ར་སཾ་ག་ཏེ་བོ་དྷི་སྭཱཧཱ༔ གསེར་གྱིས་བྲིས་ཏེ་འབུམ་དུ་ཀླག༔ ཡིད་ཀྱིས་ཀླགས་སམ་བཟླས་པ་བྱ༔ ཐུན་མཚམས་བསྟོད་པ་འདི་ལྟར་བྱ༔ ཧཱུྃ༔ ཡུལ་གྱི་མིང་ནི་རྒྱ་གར་
ཡུལ༔ སོ་ས་གླིང་གི་དུར་ཁྲོད་དུ༔ རྨོངས་པའི་མུན་སེལ་འགྲོ་བ་འདུལ༔ ཉི་མ་འོད་ཟེར་སྐུ་ལ་བསྟོད༔ འགྲོ་བ་འདུལ་བའི་དངོས་གྲུབ་སྩོལ༔ རྫོགས་རིམ་སྣང་སྲིད་ཡི་གེར་གསལ༔ ཡི་གེ་བདག་ལ་
བདག་ཉིད་ཧྲཱིཿ ཧྲཱིཿཉིད་གུ་རུ་ཉིད་དུ་རྟོགས༔ དེ་ཡང་མཐའ་དབུས་རྣམ་པར་དག༔ འགྲོ་རྣམས་ཐུལ་ནས་བདག་ཉིད་ཀྱི༔ བསྟན་པའི་རྗེས་སུ་འཇུག་པར་ངེས༔ ངེས་པར་འགྲོ་དོན་ཆེར་འགྲུབ་འགྱུར༔
འགྲོ་དོན་བྱེད་ལ་ཤིན་ཏུ་བསྔགས༔ ཉི་མ་འོད་ཟེར་གསང་སྒྲུབ་འདི༔ ལས་ཅན་གཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གུ་རུ་ལ་ན་མོ༔ ལོག་འདྲེན་བདུད་བཞི་གཞོམ་པའི་ཕྱིར༔ ཤཱཀྱ་
སེངྒེའི་སྒྲུབ་ཐབས་ལ༔ སྦྱོར་བ་དངོས་གཞི་རྗེས་དང་གསུམ༔ སྦྱོར་རྗེས་གཉིས་པོ་གོང་དང་འདྲ༔ གཉིས་པོ་དངོས་གཞི་ལ་གསུམ་ཏེ༔ བསྐྱེད་པའི་རིམ་པ་དང་༔ སྔགས་བཟླས་པ་དང་རྫོགས་རིམ་
བསྒོམ་པའོ༔ བསྐྱེད་རིམ་དང་པོ་བདག་མེད་བསྒོམ༔ དེ་ནས་སྐད་ཅིག་དྲན་རྫོགས་སུ༔ པད་སྡོང་ཉི་ཟླས་མཚན་པའི་སྟེང་༔ བདག་ཉིད་ཤཱཀྱ་སེངྒེ་ནི༔ གསེར་མདོག་ཞལ་གཅིག་ཕྱག་གཉིས་པ༔ ཕྱག་

གཡས་རྡོ་རྗེ་ས་གནོན་ཚུལ༔ ཕྱག་གཡོན་ལྷུང་བཟེད་བདུད་རྩིས་བཀང་༔ རབ་བྱུང་ཆ་ལུགས་ཆོས་གོས་དམར༔ ཞབས་གཉིས་རྡོ་རྗེ་སྐྱིལ་ཀྲུང་མཛད༔ ཉན་ཐོས་བྱང་ཆུབ་སེམས་དཔས་བསྐོར༔ སྤྱན་
དྲངས་གཉིས་མེད་རང་ལ་བསྟིམ༔ ཧཱུྃ༔ ཨོ་རྒྱན་ཡུལ་གྱི་ཤར་ལྷོ་མཚམས༔ ཟ་ཧོར་རྒྱལ་པོའི་ཡུལ་དབུས་སུ༔ བདུད་འདུལ་དྲག་པོའི་དངོས་གྲུབ་བརྙེས༔ སློབ་དཔོན་པདྨ་འབྱུང་གནས་ལ༔ ཤཱཀྱ་སེངྒེ་
ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱིས༔ བྱིན་གྱིས་རློབ་ཕྱིར་གཤེགས་སུ་གསོལ༔ གུ་རུ་ཤཱཀྱ་སེངྒེ་བཛྲ་ས་མ་ཡ་ཛཿཛ༔ ཐུགས་ཁའི་ཧཱུྃ་ལས་འོད་
ཟེར་འཕྲོས༔ ལོག་འདྲེན་བདུད་བཞི་བཏུལ་ནས་ནི༔ སྟེང་འོག་བདུད་རྣམས་ཆོས་ཉན་བསམ༔ སྙིང་པོ་འདི་ཡིས་རབ་ཏུ་བཏུལ༔ ཨོཾ་བཛྲ་གུ་རུ་ཤཱཀྱ་སིང་ཧ་པྲ་མ་སརྦ་ཤ་ཏྲུཾ་ཧཱུྃ་ཕཊ༔ བདུན་འབུམ་བཟླས་ཏེ་
སེམས་ཅན་རྣམས༔ གང་ལ་བཏབ་ཀྱང་བདུད་ལས་རྒྱལ༔ ཡུངས་དཀར་དག་ལ་བཟླས་ནས་ཀྱང་༔ བསྲེགས་སམ་བྲབས་པས་བདུད་ལས་རྒྱལ༔ སྙིགས་དུས་འདི་ལ་འབད་པ་ཐོན༔ གསལ་སྟོང་ངང་
ལས་བསྟོད་པ་ནི༔ ཧཱུྃ༔ ཡུལ་གྱི་མིང་ནི་ཟ་ཧོར་ཡུལ༔ ཆོས་སྐྱོང་རྒྱལ་པོའི་ཡུལ་དབུས་སུ༔ ལོག་འདྲེན་བདུད་བཞི་འདུལ་མཛད་པའི༔ ཤཱཀྱ་སེངྒེའི་སྐུ་ལ་བསྟོད༔ བདུད་དཔུང་ཐུལ་བའི་དངོས་གྲུབ་

༄༅༔ ༔སྩོལ༔ རྫོགས་རིམ་རང་སྡུད་དབྱེར་མེད་དོ༔ བདག་མེད་སྟོང་གསལ་ངང་ལ་གནས༔ ཐུབ་པས་བདུད་བཏུལ་ཇི་བཞིན་ནོ༔ དེ་ལྟར་ཐུན་བཞིར་ཉམས་བླངས་པས༔ བདུད་སྡེ་བྱེ་
བ་དགུ་ཁྲིས་ཀྱང་༔ ཏིང་འཛིན་འདི་ལ་རྩོད་མི་ནུས༔ ཤཱཀྱ་སེངྒེའི་གསང་སྒྲུ